11.11.19 ครอบครัว"น้าแอ๊ด" ถือครองหุ้นคาราบาว 1.2 หมื่นล้าน
ยอดขายเครื่องดื่มชูกำลังต่างประเทศดัน"คาราบาวกรุ๊ป"คึก งวด 9 เดือน กวาดรายได้หมื่นล้าน กำไร 1,673 ล้านบาท โตระเบิด 239 % นอกจากนี้ค่าธรรมเนียมการสนับสนุนกีฬาฟุตบอลต่างประเทศลดลง
15 พ.ย. 2562

ยอดขายเครื่องดื่มชูกำลังต่างประเทศดัน"คาราบาวกรุ๊ป"คึก งวด 9 เดือน กวาดรายได้หมื่นล้าน กำไร 1,673 ล้านบาท โตระเบิด 239 % นอกจากนี้ค่าธรรมเนียมการสนับสนุนกีฬาฟุตบอลต่างประเทศลดลง
เรื่องโดย พูลศรี เจริญ
****************************************
บริษัท คาราบาวกรุ๊ป จำกัด (มหาชน) หรือ CBG โชว์ฟอร์มผลการดำเนินงานไตรมาส 3 และงวด 9 เดือนได้สวยหรู โดยไตรมาสที่ 3 ปี 2562 มีกำไรสุทธิ 726 ล้านบาท เพิ่มขึ้น 521 ล้านบาท หรือเติบโต 253.9 %
สำหรับงวด 9 เดือน มีกำไรสุทธิ 1,673 ล้านบาท เพิ่มขึ้น 1,179 ล้านบาท หรือเติบโต 239 % ตัวเบาค่าธรรมเนียมสนับสนุนกีฬาฟุตบอลต่างประเทศลดลง
ในงบการเงิน CBG เปิดเผยว่า การเพิ่มขึ้นของผลการดำเนินงานดังกล่าวสอดคล้องกับการเพิ่มขึ้นของรายได้และอัตรากำไรขั้นต้นในภาพรวม การลดลงของค่าใช้จ่ายขายและบริหาร ผลจากนโยบายควบคุมค่าใช้จ่ายของบริษัทย่อยในต่างประเทศและค่าธรรมเนียมการสนับสนุนกีฬาฟุตบอลต่างประเทศที่ลดลง ซึ่งช่วยชดเชยค่าใช้จ่ายทางการเงินและภาษีเงินได้ที่เพิ่มสูงขึ้น
-GBG มีรายได้เท่าไร
ไตรมาส 3/2562 มีรายได้จากการขายรวม 3,862 ล้านบาท เพิ่มขึ้น 235 ล้านบาท หรือเติบโต 6.5 % ปัจจัยสนับสนุนหลักจากคำสั่งซื้อที่เพิ่มขึ้นของการส่งออกเครื่องดื่มบำรุงกำลังไปยังตลาดต่างประเทศ และการเติบโตของรายได้จากการรับจ้างจัดจำหน่ายสินค้าให้บุคคลภายนอก
งวด 9 เดือน มีรายได้จากการขายรวม 10,976 ล้านบาท เพิ่มขึ้น 394 ล้านบาท หรือเติบโต 3.7 % ในจำนวนนี้เป็นรายได้จากการขายผลิตภัณฑ์ภายใต้แบรนด์ตัวเอง 9,565 ล้านบาท เพิ่มขึ้น 409 ล้านบาท หรือเติบโต 4.5 % มีสัดส่วนธุรกิจในประเทศ 46 % และต่างประเทศ 54 %
มีรายได้จากเครื่องดื่มบำรุงกำลังในต่างประเทศ 5,182 ล้านบาท เพิ่มขึ้น 407 ล้านบาท หรือเติบโต 8.5 % ส่วนใหญ่เป็นยอดขายจากกลุ่มประเทศซีแอลเอ็มวี ซึ่งประกอบด้วยกัมพูชา สปป.ลาว เมียนมา และเวียดนาม ตามด้วย จีน
นอกจากนี้ มีรายได้ส่งออกไปยังประเทศอื่นรวมกัน 541 ล้านบาท เพิ่มขึ้น 331 ล้านบาท หรือเติบโต 157.4 % ปัจจัยหนุนจากคำสั่งซื้อที่เพิ่มขึ้นประเทศอัฟกานิสถาน เยเมน สหรัฐอาหรับเอมิเรตส์




 
-แอ๊ด-คาราบาว และครอบครัว กอดหุ้น 1.2 หมื่นล้าน
บริษัท คาราบาวกรุ๊ป มีครอบครัวนายยืนยง โอภากุล หรือ แอ๊ด-คาราบาว เป็นหนึ่งในผู้ถือหุ้นใหญ่ ที่ถือรวมกัน 14.23 % (รายชื่อผู้ถือหุ้น ณ วันที่ 23 ส.ค.62) คิดเป็นมูลค่าถือครอง 1.2 หมื่นล้านบาท จากราคาปิดตลาดที่ 88 บาท ในวันที่ 11 พ.ย.62 โดยราคาหุ้นปรับตัวขึ้น 3.75 บาท หรือคิดเป็น 4.45 % ตอบรับข่าวกำไรที่เพิ่มขึ้นอย่างมาก
คาราบาว กรุ๊ป เข้าจดทะเบียนในตลาดหลักทรัพย์แห่งประเทศไทย เมื่อวันที่ 21 พ.ย. 2557 ราคาไอพีโอที่ 28 บาท ปัจจุบันมีมูลค่าหลักทรัพย์ตามราคาตลาด (มาร์เก็ตแคป) 8.8 หมื่นล้านบาท ( ณ.11 พ.ย.62)
หลังเข้าจดทะเบียนในตลาดหลักทรัพย์ฯ คาราบาว กรุ๊ป มีกระสุนหรือเงินทุนขยายธุรกิจ โดยได้เดินหน้าขยายตลาดต่างประเทศอย่างต่อเนื่องตามแผนที่วางไว้ ส่งผลให้บริษัทมีรายได้เพิ่มขึ้นจาก 7,874.32 ล้านบาท ในปี 2558 สู่ระดับหมื่นล้านบาท ในปีถัดมา และล่าสุดปี 2561 มีรายได้รวม 1.5 หมื่นล้านบาท มีกำไรสุทธิ 1,158.57 ล้านบาท
กลยุทธ์นำแบรนด์สู่ระดับโลก
คาราบาวกรุ๊ป สนับสนุนสโมสรและการแข่งขันฟุตบอลในต่างประเทศ เพื่อสนับสนุนภาพลักษณ์การเป็นผลิตภัณฑ์ระดับโลก แบรนด์ระดับโลก และสานต่อความสำเร็จในการขยายการรับรู้ผลิตภัณฑ์แบรนด์คาราบาว ให้เป็นที่รู้จักในระดับสากล
ในไตรมาส 3 คาราบาวกรุ๊ป มีค่าใช้จ่ายที่เป็นค่าธรรมเนียมผู้สนับสนุนสโมสรและการแข่งขันฟุตบอลต่างประเทศ ประกอบด้วย Chelsea Football Club Limited (CFC) และ English Football League(EFL)จำนวน 85 ล้านบาท ลดลง 74 ล้านบาท หรือลดลง 46.6%โดยมีสาเหตุหลักเกิดจากค่าธรรมเนียมในส่วนของ CFC ที่ลดลงเหลือเพียงหนึ่งในสามสอดคล้องกับการปรับสถานะผู้สนับสนุนจาก Principal partner เป็น Global partner
ทั้งนี้ สัญญาการเป็นผู้สนับสนุนสโมสร CFC จะสิ้นสุดในเดือนมิถุนายน 2564 และสัญญาการเป็นผู้สนับสนุนการแข่งขัน EFLจะสิ้นสุดในเดือนพฤษภาคมปี 2565